ભગવાન જગન્નાથજીની રથયાત્રા સમગ્ર ગુજરાતમાં યોજાશે. ખાસ કરીને અમદાવાદ શહેરની રથયાત્રા વિશેષ અને શ્રદ્ધાનું કેન્દ્ર બને છે. આ પરંપરા ઓડિશામાં આવેલા જગવિખ્યાત જગન્નાથપુરીની રથયાત્રા સાથે સંકળાયેલી જણાય છે. પુરીમાં હજારો વર્ષ પહેલાં બંધાયેલા ભગવાન જગન્નાથના ભવ્ય, વિશાળ અને શિલ્પસૌંદર્યથી સભર મંદિરની આભા આજે એટલી જ તેજોજ્વલ્લ છે. પુરીના આ મંદિરમાં પ્રતિષ્ઠિત જગન્નાથજીની અપૂર્ણ મૂર્તિ પાછળની કથા ખૂબ જ રસપ્રદ અને જ્ઞાનપ્રદ છે, કારણ કે આ કથામાં માનવીના અહંકાર, અહંકારની ગ્લાનિ, ભાવ-શક્તિ અને અથાગ કર્મયોગનો સુંદર બોધ રહેલો છે.